KCE รูดต่อ! 2 วันทรุด 14% โบรกฯลดน้ำหนักลงทุน มองกำไรไตรมาส 1/62 หดตัว
KCE รูดต่อ! 2 วันทรุด 14% โบรกฯลดน้ำหนักลงทุน มองกำไรไตรมาส 1/62 หดตัว
15 ก.พ. 2562

ผู้สื่อข่าวรายงานว่า ราคาหุ้นบริษัท เคซีอี อีเลคโทรนิคส์ จำกัด (มหาชน) หรือ KCE ล่าสุด ณ เวลา 10.24 น. ราคาอยู่ที่ระดับ 27.75 บาท ปรับตัวลดลง 1.25 บาท หรือ 4.31% ด้วยมูลค่าซื้อขาย 241.56 ล้านบาท

โดยราคาหุ้นปรับตัวลดลงอย่างหนักต่อเนื่องเป็นวันที่ 2 ติดต่อกันนับตั้งแต่ราคาหุ้นอยู่ที่ระดับ 32.50 บาท เมื่อวันที่ 13 ก.พ.61 ทั้งนี้ราคาหุ้นที่ปรับตัวลดลง 2 วันต่อเนื่องคิดเป็น 13.85%
ด้าน บล.ยูโอบี เคย์เฮียน ระบุในบทวิเคราะห์ โดยแนะนำถือ KCE ราคาเป้าหมาย 31 บาท มองการฟื้นตัวที่ช้าของ KCE และดูเหมือนว่าจะช้ากว่าที่คาดการณ์ไว้เนื่องจากผลกระทบจากมาตรการการวัดการปล่อยก๊าซคาร์บอนไดออกไซด์รูปแบบใหม่ (WLTP) ที่ขยายตัวมาจนถึงไตรมาส 1/2562 และความท้าทายของเศรษฐกิจมหภาคที่มีผลต่อแนวโน้มการเติบโตของรายได้
ทั้งนี้คาดว่ากำไรสุทธิไตรมาส 1/2562 จะลดลง 8% จากปีก่อน แต่จะเริ่มฟื้นตัวในไตรมาส 2/2562 ด้วยการปรับการประเมินราคาและการฟื้นตัวของกำไรที่ช้าลง ปรับลดคำแนะนำเป็น ถือ ด้วยราคาเป้าหมาย 31.00 บาท ราคาเข้าซื้อต่ำกว่า 25.00 บาท
ขณะที่ บล.ซีจีเอส-ซีไอเอ็มบี ระบุในบทวิเคราะห์ โดยมองว่าหุ้น KCE  แนวโน้มลงทดสอบ 28.00 บาท และ 27.00 บาท แนวรับ 28.00 / 27.00 บาท แนวต้าน  29.50 / 30.00 บาท สัญญาณขาย